Mpumalanga-plaasmoord: Vrou dalk ingewagArgieffoto Die polisie in Mpumalanga ondersoek die moontlikheid dat die 72-jarige vrou wat Maandagaand op ŉ plaas buite Chrissiesmeer vermoor is, deur haar aanvallers buite die huis ingewag is. Konst. Nurse Xaba, woordvoerder van die polisie, het Woensdag die oorledene as Hentie van der Vyver geïdentifiseer. Maroela Media het vroeër berig Van der Vyver se liggaam is Dinsdagoggend in die badkamer van die huis op die plaas aangetref. Volgens Xaba het Van der Vyver alleen gebly. “Sy het iemand met wie sy altyd in die oggende bevestig dat alles reg is by haar en toe die persoon haar nie Dinsdagoggend in die hande kon kry nie, het hulle onraad vermoed. Iemand wat ook in die omgewing bly, het gaan ondersoek instel en haar liggaam in die badkamer aangetref,” het Xaba gesê. “Haar hande was vasgebind, sy het gebloei en daar was kneusplekke aan haar keel. Die vermoede is dat sy verwurg is, maar ŉ nadoodse ondersoek sal die oorsaak van haar dood bevestig.” Xaba het gesê ŉ venster van die huis was gebreek, maar speurders meen die venster is te klein dat aanvallers só toegang tot die huis sou kon verkry. ŉ Deur van die huis was ook oop, maar is nie oopgebreek nie. “Ons ondersoek die moontlikheid dat die slagoffer dalk buite die huis ingewag is. Dit is egter in die stadium nog net ŉ vermoede,” het sy gesê. Van der Vyver se Isuzu-bakkie, twee selfone en ŉ skootrekenaar was vermis. Die bakkie is later verlate in die omgewing van Tjakastad opgespoor. Die ander gesteelde goedere is nog nie teruggevind nie. Niemand is nog in verband met die voorval in hegtenis geneem nie. Sake van moord en gewapende roof word ondersoek.